इलामलाई मुख्यमन्त्री कप
कोशी प्रदेशस्तरीय मुख्यमन्त्री कप फुटबलको उपाधि इलामले हात पारेको छ । ओखलढुंगामा शनिबार भएको फाइनल खेलमा संखुवासभालाई ३–० गोल अन्तरले पराजित गर्दै इलामले उपाधि जितेको हो ।
ओखलढुंगा — कोशी प्रदेशस्तरीय मुख्यमन्त्री कप फुटबलको उपाधि इलामले हात पारेको छ । ओखलढुंगामा शनिबार भएको फाइनल खेलमा संखुवासभालाई ३–० गोल अन्तरले पराजित गर्दै इलामले उपाधि जितेको हो ।इलामका लागि विशाल तामाङ, युवराज राई र विनोद धमलाले क्रमशः ५९, ७९ र ८४ औं मिनेटमा गोल गरे । उपाधिसँगै इलामले शिल्ड, ट्रफी, मेडल, प्रमाणपत्र र नगद दुई लाख रुपैयाँ पुरस्कार प्राप्त गर्‍यो । उपविजेता संखुवासभाले नगद एक लाख पुरस्कारसहित ट्रफी, मेडल पायो ।फाइनल खेलको म्यान अफ दि म्याच इलामका पिकेश लोक्तामले पाए भने उत्कृष्ट गोलरक्षक मौसम मगर, उत्कृष्ट डिफेन्डर आयुष तिमिल्सिना, उत्कृष्ट स्ट्राईकर संखुवासभाका मन्दिप राई र बेस्ट कोच इलामका छिरिङ पासाङले पाए । धेरै गोलकर्ताको पुरस्कार ओखलढुंगाका सन्जय गुरुङ र म्यान अफ दि सिरिजको उपाधि इलामका विशाल तामाङले पाए । प्रत्येक विधाका उत्कृष्ट खेलाडीले नगद पुरस्कार पाए । प्रदेश खेलकुद विकास बोर्डको आयोजनामा गत असार ४ गतेदेखि प्रतियोगिता सुरु भएको थियो । कोशी प्रदेशका १४ जिल्लामध्ये ताप्लेजुङ जिल्लाको भने सहभागिता रहेन । अन्य १३ जिल्लाबीचको प्रतिस्पर्धाबाट इलाम र संखुवासभा फाइनलमा पुगेका थिए । 